CELEX: 52018PC0126
Language: lt
Date: 2018-03-14
Title: Pasiūlymas TARYBOS ĮGYVENDINIMO SPRENDIMAS kuriuo Vengrijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio

EUROPOS KOMISIJA
            Briuselis, 2018 03 14
            COM(2018) 126 final
            2018/0057(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo Vengrijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio
            
               
         
         
            
               AIŠKINAMASIS MEMORANDUMAS
            
            
               
                  Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos
                     1
                   (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei taikyti specialias priemones, nukrypstant nuo tos direktyvos nuostatų, kad būtų supaprastinta PVM surinkimo procedūra arba užkirstas kelias tam tikrų formų mokesčių slėpimui ar vengimui.
               
            
            
               Raštu, kurį Komisija užregistravo 2017 m. liepos 13 d., Vengrija paprašė leisti taikyti priemonę, kuria nukrypstama nuo PVM direktyvos 193 straipsnio. Vadovaudamasi PVM direktyvos 395 straipsnio 2 dalimi, 2018 m. sausio 15 d. raštu Komisija pranešė kitoms valstybėms narėms apie Vengrijos prašymą. 2018 m. sausio 16 d. raštu Komisija pranešė Vengrijai turinti visą informaciją, kuri, Komisijos nuomone, yra būtina prašymui įvertinti.
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  Remdamosi PVM direktyvos 199 straipsnio 1 dalies g punktu, valstybės narės gali numatyti, kad asmuo, kuriam tenka prievolė mokėti PVM, yra apmokestinamasis asmuo, kuriam tiekiamas nekilnojamasis turtas, kurį skolininkas perleidžia priverstinio pardavimo tvarka (atvirkštinio apmokestinimo mechanizmas). Vengrija norėtų išplėsti atvirkštinio apmokestinimo mechanizmo taikymą įmonės ilgalaikio turto tiekimui ir prekių tiekimui ar paslaugų teikimui, kai jų atviros rinkos kaina yra didesnė nei 100 000 HUF (maždaug 320 EUR), jeigu prekes tiekiančiam arba paslaugas teikiančiam apmokestinamajam asmeniui taikoma likvidavimo ar bet kokia kita procedūra, kuria teisiškai konstatuojamas tokio asmens nemokumas. 
               
               
                  Anot Vengrijos, ilgalaikis turtas paprastai yra didelės vertės įrankiai, mašinos ir objektai, o 100 000 HUF ribą viršija daug nemokių apmokestinamųjų asmenų sudaromų sandorių. Dažnai likvidatorius mokėtino PVM nesumoka, nes lėšos turi būti naudojamos ankstesniems reikalavimams įvykdyti. Tačiau pirkėjas, kuris yra teisę į atskaitą turintis apmokestinamasis asmuo, vis dar gali atskaityti PVM, o tai turi neigiamą poveikį biudžetui ir iš esmės leidžia finansuoti likvidavimą. Vengrija taip pat užregistravo sukčiavimo atvejų, kai likviduojamos įmonės išrašė fiktyvias sąskaitas faktūras veikiančioms įmonėms ir taip labai sumažino jų mokėtiną mokestį be garantijos, kad sąskaitą išrašęs asmuo sumokės mokėtiną PVM. 
               
               
                  Todėl Vengrija teigia, kad, atsižvelgiant į pirmiau minėtu tiekimu ar teikimu užsiimančių apmokestinamųjų asmenų, kurie turi finansinių sunkumų, skaičių, egzistuoja realus poreikis apsaugoti mokestines pajamas ir biudžeto interesus. Vengrijos teigimu, atvirkštinio apmokestinimo mechanizmas yra tinkama priemonė šiam tikslui pasiekti. Likviduojamas apmokestinamasis asmuo neprivalėtų mokėti PVM, klientas nebūtų baudžiamas, o valstybės biudžetas neprarastų pajamų.
               
            
            
               Siūloma leisti taikyti nukrypti leidžiančią nuostatą iki 2021 m. gruodžio 31 d. 
            
            
               Jeigu Vengrija norėtų, kad nukrypti leidžiančią priemonę būtų leista toliau taikyti po 2021 m., ne vėliau kaip 2020 m. gruodžio 31 d. reikėtų pateikti Komisijai ataskaitą, kurioje, be kita ko, ši priemonė būtų peržiūrėta, ir prašymą leisti toliau taikyti šią priemonę. 
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               PVM direktyvos 395 straipsnis.
            
            
               •Subsidiarumo principas (neišimtinės kompetencijos atveju) 
            
            
               Atsižvelgiant į PVM direktyvos nuostatą, kuria grindžiamas pasiūlymas, subsidiarumo principas netaikomas. 
            
            
               •Proporcingumo principas
            
            
               
                  Pasiūlymas atitinka proporcingumo principą dėl toliau nurodytų priežasčių.
               
               
                  Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio.
               
               
                  Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – supaprastinti mokesčių rinkimą ir kovoti su mokesčių slėpimu. Ja neviršijama to, kas būtina šiems tikslams pasiekti. 
               
            
         
         
            
               •Priemonės pasirinkimas
            
            
               
                  Pagal PVM direktyvos 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Be to, Tarybos sprendimas yra tinkamiausia priemonė, nes jis gali būti skirtas atskiroms valstybėms narėms.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               
                  Šis pasiūlymas yra pagrįstas Vengrijos pateiktu prašymu ir skirtas tik šiai valstybei narei.
               
            
            
               •Tiriamųjų duomenų rinkimas ir naudojimas
            
            
               
                  Nepriklausomo tyrimo neprireikė.
               
            
            
               •Poveikio vertinimas
            
            
               Įgyvendinimo sprendimo pasiūlymu siekiama apsaugoti mokestines pajamas ir biudžeto interesus tais atvejais, kai įmonės, kurioms taikoma nemokumo procedūra, užsiima ilgalaikio turto tiekimu arba prekių tiekimu ar paslaugų teikimu, kai jų atviros rinkos kaina yra didesnė nei 100 000 HUF. Vengrijos teigimu, šių tipų sandoriams taikant atvirkštinio apmokestinimo mechanizmą bus supaprastintas mokesčių surinkimas ir išvengta mokesčių slėpimo. Taip būtų sumažinti valstybės pajamų nuostoliai ir būtų gauta maždaug 4–5 mlrd. HUF (maždaug 13–14 mln. EUR) papildomų biudžeto pajamų kiekvienais metais. Todėl leidžianti nukrypti priemonė turės galimą teigiamą poveikį. 
            
            
               Dėl siauros nukrypti leidžiančios nuostatos taikymo srities ir riboto taikymo laikotarpio jos poveikis bet kuriuo atveju bus ribotas.
            
            
               4.POVEIKIS BIUDŽETUI
            
            
               
                  Pasiūlymas neturės neigiamo poveikio ES biudžetui.
               
            
            
               5.KITI ELEMENTAI
            
            
               Pasiūlyme numatytos laikino galiojimo sąlygos terminas – 2021 m. gruodžio 31 d.
            
            
               2018/0057 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo Vengrijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
         
         
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  2
               , ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Direktyvos 2006/112/EB 193 straipsnyje numatyta, kad pridėtinės vertės mokestį (PVM) mokesčių administratoriui paprastai privalo sumokėti prekes tiekiantis ar paslaugas teikiantis apmokestinamasis asmuo;
            
            
               (2)raštu, kurį Komisija užregistravo 2017 m. liepos 13 d., Vengrija paprašė leisti taikyti specialią priemonę, kuria nukrypstama nuo Direktyvos 2006/112/EB 193 straipsnio, kiek tai susiję su asmeniu, kuriam tenka prievolė mokėti PVM, kai tam tikras tiekimo operacijas vykdo apmokestinamieji asmenys, kuriems taikoma likvidavimo ar bet kokia kita procedūra, kuria teisiškai konstatuojamas jų nemokumas; 
            
            
               (3)remdamasi Direktyvos 2006/112/EB 395 straipsnio 2 dalimi, 2018 m. sausio 15 d. raštu Komisija pranešė kitoms valstybėms narėms apie Vengrijos prašymą. 2018 m. sausio 16 d. raštu Komisija pranešė Vengrijai, kad turi visą prašymui įvertinti būtiną informaciją; 
            
            
               (4)Vengrija teigia, kad dažnai apmokestinamieji asmenys, kuriems taikoma likvidavimo ar nemokumo procedūra, nesumoka mokesčių administratoriui mokėtino PVM. Tačiau pirkėjas, kuris yra teisę į atskaitą turintis apmokestinamasis asmuo, vis dar gali atskaityti PVM, o tai turi neigiamą poveikį biudžetui ir leidžia finansuoti likvidavimą. Vengrija taip pat užregistravo sukčiavimo atvejų, kai likviduojamos įmonės išrašė fiktyvias sąskaitas faktūras veikiančioms įmonėms ir taip labai sumažino jų mokėtiną mokestį be garantijos, kad sąskaitą išrašęs asmuo sumokės mokėtiną PVM; 
            
            
               (5)remdamosi Direktyvos 2006/112/EB 199 straipsnio 1 dalies g punktu, valstybės narės gali numatyti, kad asmuo, kuriam tenka prievolė mokėti PVM, yra apmokestinamasis asmuo, kuriam tiekiamas nekilnojamasis turtas, kurį skolininkas perleidžia priverstinio pardavimo tvarka (atvirkštinio apmokestinimo mechanizmas). Siekdama kompensuoti valstybės pajamų nuostolius, Vengrija prašo leisti taikyti nuo Direktyvos 2006/112/EB 193 straipsnio nukrypti leidžiančią nuostatą, kad galėtų taikyti atvirkštinio apmokestinimo mechanizmą kitam apmokestinamųjų asmenų, kuriems taikoma nemokumo procedūra, vykdomam tiekimui, būtent ilgalaikio turto tiekimui ir prekių tiekimui ar paslaugų teikimui, kai jų atviros rinkos kaina yra didesnė nei 100 000 HUF; 
            
            
               (6)remiantis Vengrijos pateikta informacija, nustačius, kad tais konkrečiais atvejais apmokestinamasis asmuo, kuriam tenka prievolė mokėti PVM, yra gavėjas, bus supaprastina PVM rinkimo procedūra ir užkirstas kelias mokesčių slėpimui ir vengimui. Vengrija mano, kad nukrypti leidžianti priemonė taip pat leis sumažinti valstybės pajamų nuostolius ir gauti papildomų pajamų; 
            
            
               (7)nukrypti leidžianti nuostata turėtų būti ribotos trukmės; 
            
            
               (8)atsižvelgiant į nukrypti leidžiančios nuostatos taikymo sritį ir naujumą, svarbu įvertinti jos poveikį. Taigi, jeigu Vengrija norėtų, kad nukrypti leidžiančią priemonę būtų leista toliau taikyti po 2021 m., ne vėliau kaip 2020 m. gruodžio 31 d. ji turėtų pateikti Komisijai ataskaitą, kurioje, be kita ko, ši nukrypti leidžianti priemonė būtų peržiūrėta, ir prašymą leisti toliau taikyti šią priemonę; 
            
            
               (9)nukrypti leidžianti nuostata neturi neigiamo poveikio Sąjungos nuosaviems ištekliams, gaunamiems iš PVM,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Nukrypstant nuo Direktyvos 2006/112/EB 193 straipsnio, Vengrijai leidžiama numatyti, kad asmuo, kuriam tenka prievolė mokėti PVM, yra apmokestinamasis asmuo, kuriam:
            
            
               1) ilgalaikį turtą tiekia apmokestinamasis asmuo, kuriam taikoma likvidavimo ar bet kokia kita procedūra, kuria teisiškai konstatuojamas tokio asmens nemokumas; 
            
            
               2) kitas prekes tiekia ir paslaugas teikia apmokestinamasis asmuo, kuriam taikoma likvidavimo ar bet kokia kita procedūra, kuria teisiškai konstatuojamas tokio asmens nemokumas, kai tų prekių ir paslaugų atviros rinkos kaina tiekimo ar teikimo metu yra didesnė nei 100 000 HUF. 
            
            
               2 straipsnis
            
            
               Šis sprendimas įsigalioja pranešimo apie jį dieną.
            
            
               Šis sprendimas baigia galioti 2021 m. gruodžio 31 d.
            
         
         
            
               3 straipsnis
            
            
               Šis sprendimas skirtas Vengrijai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 347, 2006 12 11, p. 1.
               
               
                  
                     (2)
                  
                        OL L 347, 2006 12 11, p. 1.